咏雪
作者：劉攽
朝代：宋

paragraphs: 朔雪三冬暮，同雲萬里間。
昊天還質素，長路失幽艱。
舞急低仍舉，吹多去復還。
增高元稍稍，投隙故閒閒。
積鹵輸鹽浦，飄沙聚玉關。
怒濤狂振海，疊巘坐移山。
喜厚猶多積，憎繁詎得刪。
旗旛高卷野，塵壒密通闤。
點綴林芳亂，裝褫石蘚斑。
戶斜遺尺劍，窗缺置連環。
圭璧衣裳會，閭閻米粟頒。
折篁終不屈，喬樹頓堪攀。
紈潔裁歌扇，珈明聳髻鬟。
運籌思巧歷，語異叱神奸。
凍筆無由捉，强弓不易彎。
雁號隨雀瞀，龍蟄並魚鰥。
坎辟威權厲，陽芽勢力孱。
晦冥愁運促，溫燠愴時慳。
畛域通三壤，塗泥洎百蠻。
暝鷄矜喔喔，宵犬事籋籋。
踠足傷騏驥，迷群失鷺鷳。
製書思籀頡，議巧謝倕般。
蚊翼騰空曲，芝英擢野菅。
藩籬容月魄，軒陛絕人寰。
感物徒酸鼻，明心肯汗顔。
露肌寒得胗，直指凍成袴。
檐罅風號勁，爐灰火逗殷。
獵狂懷塞漠，漁樂記江灣。
飲乏枯瓢棄，磨稀古鐵頑。
莫欺東郭履，不愧半通綸。